Klostergata 19 (Moss)

Klostergata 19 er et bolighus med virksomhet i Moss. Huset er vernet etter Plan- og bygningsloven.

Klostergata 19 er bygget på starten av 1900-tallet i sveitserstil. Huset fremgår ikke på et kart fra 1893, mens på et kart fra 1904 dukker huset opp som Klostergata 15C. Dette betyr at huset ble bygget i denne tidsperioden.

Historie 
Klostergata var en del av Riksvei 1 fra Oslo, gjennom Moss, og fortsatte videre til Halden. Gaten fikk sitt navn med grunnet dens beliggenhet i forhold til Værne Kloster i Rygge, Østfold. Klostergata ble sett på som en håndverks- og handelsgate, grunnet dens mange virksomheter som blant annet renseri, møbel- og kolonialbutikk og slaktere.

Klostergata 19 – tidligere Klostergaden 15C – var også et bygg med virksomhet, og var dermed en god representant for håndverks- og handelsgaten. Klostergata 19 ble bygget tidlig på 1900-tallet, og bestod av en kolonialbutikk i første etasje, samt hjem til en rekke flere familier. Kolonialbutikken varte frem til 1970-tallet, da butikken måtte legges ned grunnet økende konkurranse fra nyere og større matvarekjeder. Siden dette har en rekke andre bedrifter drevet sin virksomhet i Klostergata 19, for eksempel “Kassetten” som leide ut videokassetter – frem til 1984 – og elektrokjeden “Spectrum”, samt "Veganermat" frem til 2018. I dag (2019) er det Thaimassasje som drives i Klostergata 19.

Før bebyggelsen av Klostergata 19, var eiere også pliktet til å holde tomten forsvarlig for innhegning av høner.

Beboere 
Fra husets bebyggelse og frem til i dag har det bodd en rekke forskjellige beboere i Klostergata 19.

Den første folketellingen er fra år 1900, noe som stemmer overens med byggingen av Klostergata 19, hvilket var på begynnelsen av 1900-tallet. På denne tiden var huset delt inn i tre leiligheter. Kjøpmannen Johan Berg var huseier i 1900, og bodde i første etasje i forhuset sammen med sin kone Kathinka og deres 7 barn. De hadde også - på dette tidspunktet - to 16-åringer boende sammen med dem, en læregutt og en butikkjomfru. I tillegg hadde de 85 høner. Klostergata 19 besto også av en kolonialbutikk allerede på denne tiden, og Johan Berg drev butikken. Familien bodde under folketellingen for 1891 i Klostergaden 38. I de to andre leilighetene bodde familiene Krogsvold og Olsen, begge med to barn hver. Krogsvold-familien flyttet mellom 1900 og 1910 til Fredrikshald (hvilket i dag regnes som en del av Halden kommune).

I folketellingen fra 1910, var Klostergata 19 blitt fire leiligheter i stedet for tre. På denne tiden var det 22 boende i huset, men kun 20 tilstede under folketellingen. Johan Berg var fremdeles huseier og de hadde fått tre nye barn, men konen Kathinka var død. Hans eldste sønn hadde begynt å jobbe som handelsbetjent i deres kolonialbutikk. De to 16-åringene som bodde der i 1900 hadde flyttet ut, og det bodde i stedet en husholderske i Klostergata 19 i året 1910. Som tidligere nevnt flyttet Krogsvold-familien til Halden i løpet av tidsperioden 1900-1910. Olsen-familien er det ingen spor av i senere folketellinger. I 1910 bodde Mathilde Andresen alene i kvistleiligheten med hennes 6 barn, da ektemannen var død. Den 2. etasjen bestod av to leiligheter, der Herman og Berthea Sørlund bodde med deres to barn, og Ferdinand og Andrine Bøckmann. I motsetning til de fleste familier, hadde både Herman og Berthea jobb som skredder og syerske. I denne folketellingen er det oppgitt hvor mye hver familie betalte for å bo der, og vi kan se ut ifra dette hvilken velstand de ulike familiene hadde. Berg-familien eide huset og betalte 600 kroner i året for å bo der. Andresen betalte 120 kroner i året, mens Sørlund og Bøckmann betalte 8 og 10 kroner hver i måneden. Dette vil si 96 og 120 kroner i året. Johan Berg og hans barn hadde da troligvis en del mer penger enn de andre som bodde der.

I folketellingen fra 1914, kun fire år senere, ser vi at det igjen er blitt tre leiligheter istedenfor fire. Bøckmann-familien bodde der fremdeles, men i 1910 var de kun to boende i denne leiligheten, men nå var det en del flere, både med Bøckmann som etternavn og andre utenfor familien. Totalt var det ti boende i kun den ene leiligheten. Både Andresen og Sørlund hadde flyttet siden 1910, men det er ingen spor om hvor de flyttet til. Johan Berg var fremdeles huseier, men solgte huset videre til sønnen Ole Henrik i 1919. I den siste leiligheten bodde maleren H.P. Johannesen, som i 1910 bodde i Værleløkkene 14, med kona Hilda og deres fem barn.

Neste folketelling vi finner fra Moss er fra 1930, og da har huset byttet adresse til Klostergata 19. Det var fremdeles delt i tre leiligheter og Ole Henrik Berg bodde der med hans kone Martha og deres 3 barn. I 1930 var det Martha Berg som var oppført som huseier. I de to andre leilighetene bodde Johannes Skog alene med hans 6 barn, da kona var død, samt Karl og Anna Olsen med deres 2 barn. De fleste av barna til Johannes Skog jobbet som fabrikkarbeidere hos Helly Hansen.

Folketellingen fra 1930 er den siste folketellingen fra Klostergata 19. I årene etter 1930 har det vært ulike virksomheter og andre familier boende der. I oktober i 2016 åpnet det en butikk kalt Veganermat i Klostergata 19. I 2018 valgte de å trappe ned på åpningstidene, og i november samme år stengte butikken helt. Nå er det thaimassasje i Klostergata 19 i istedenfor.

Se også 

 Klostergata (Moss)
 Liste over kulturminner i Moss

Referanser 

Klostergata (Moss)
Byggverk i Moss
Kulturminner i Moss